Diari Oficial de la Generalitat Valenciana


Sumari del DOGV 5697, del 06-02-2008 (2008/1188)

RESOLUCIÓ de 30 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni entre la Generalitat i la Universitat de València-Estudi General per a la preparació de les propostes de nous plans d'estudis en el marc de la nova ordenació d'ensenyaments universitaris (Orde ECI/3008/2007, de 12 de setembre).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5697

Data del DOGV
:   06-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1188


Data del document
:   30-01-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Educació
    * Universitat de València
    * política educativa
    * universitat
    * programa d'ensenyament
    * ensenyament superior
    * cooperació administrativa

RESOLUCIÓ de 30 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni entre la Generalitat i la Universitat de València-Estudi General per a la preparació de les propostes de nous plans d'estudis en el marc de la nova ordenació d'ensenyaments universitaris (Orde ECI/3008/2007, de 12 de setembre). [2008/1188]  
La Generalitat i la Universitat de València-Estudi General han subscrit, després de la tramitació prèvia reglamentària, el 26 de desembre de 2007, el conveni per a la preparació de les propostes de nous plans d'estudis en el marc de la nova ordenació dels ensenyaments universitaris (Orde ECI/3008/2007, de 12 de setembre).  
D'acord amb el que establix l'apartat segon, punt 2, de la indicada Orde ECI/3008/2007, de 12 de setembre, del Ministerio de Educación y Ciencia, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0012/2008, i que figura com a annex d'esta resolució.  
Valencia, 30 de gener de 2008.- El director general de Relacions amb les Corts i Secretariat del Consell: Ángel Mompó Romero.  
Conveni entre la conselleria d'Educació i la Universitat de València-Estudi General per a la preparació de les propostes de nous plans d'estudis en el marc de la nova ordenació dels ensenyaments universitaris (Orde ECI/3008/2007, de 12 de Setembre)  
València, 26 de desembre de 2007  
Reunits  
D'una part, Alejandro Font de Mora Turón, conseller d'Educació de la Generalitat, en nom i representació d'esta, facultat per a este acte per acord del Consell de data 21 de desembre de 2007.  
I d'una altra, Francisco Tomás Vert, rector de la Universitat de València-Estudi General, facultat per a este acte en virtut del que s'establix en l'aricle 94 dels Estatuts de la Universitat de València-Estudi General, aprovats pel Decret 128/2004, de 30 de juliol, del Consell de la Generalitat.  
Intervenen cada un d'ells fent ús de les atribucions que tenen conferides, reconeixent-se mútuament capacitat legal suficient per a subjectar-se als termes d'este conveni.   
Manifesten  
La Llei Orgànica 4/2007, de 12 d'abril, per la qual es va modificar la Llei 6/2001, de 21 de desembre, d'Universitats, a través del seu títol XIII proporciona a les universitats espanyoles el marc jurídic per al desenrotllament i implantació del nou model d'ensenyament superior en adaptació a l'Espai Europeu d'Educació Superior.  
L'Orde ECI/3008/2007, de 12 de setembre, del Ministeri d'Educació i Ciència (BOE 16 d'octubre), establix les bases reguladores de les subvencions per a la preparació de les propostes de nous plans d'estudis en el marc de la nova ordenació dels ensenyaments universitaris oficials i assigna a la Comunitat Valenciana, per a l'exercici pressupostari 2007, un import de 700.467,00 euros.  
L'apartat segon establix que la comunitat autònoma distribuïsca els fons per mitjà de conveni subscrit amb este fi amb les universitats de la seua competència.  
Per això, les parts firmants formalitzen el present conveni, amb les següents  
Clàusules  
Primera  
El present conveni té com a finalitat la preparació, per la Universitat de València-Estudi General, de les propostes de nous plans d'estudis en el marc de la nova ordenació dels ensenyaments universitaris oficials, per mitjà de la realització d'activitats destinades amb este fi, i que es detallen en l'annex al present conveni.  
Segona  
La Universitat de València-Estudi General es compromet a realitzar les següents línies d'actuació, d'acord amb el punt quint de l'Orde ECI/3008/2007:  
Línia 1. Localització i anàlisi de referents externs a la Universitat que avalen l'adequació de la proposta a criteris nacionals o internacionals per a títols de semblants característiques acadèmiques.  
Línia 2. Consultes externes per a l'elaboració del pla d'estudis amb professionals, associacions o col·legis professionals, estudiants o altres col·lectius.  
Línia 3. Disseny de sistemes d'avaluació de les competències dels estudiants.  
Línies 4 i 5. Disseny de sistemes d'informació prèvia a la matriculació i procediments d'acollida orientació dels estudiants de nou ingrés per a facilitar la seua incorporació a la Universitat i a la titulació; Disseny de sistemes de reforç i orientació dels estudiants una vegada matriculats.  
Línia 6. Disseny dels sistemes propis de la universitat per a transferència i reconeixement de crèdits.  
Línia 7. Elaboració i anàlisi d'indicadors de graduació, abandó i eficiència de les actuals titulacions amb l'objecte d'establir valors estimats per als nous plans d'estudis.  
Línies 8 i 9. Disseny de pràctiques externes i de treballs de fi de grau o màster i la seua avaluació.  
Línia 10. Disseny del sistema de garantia de la qualitat aplicable a la titulació.  
Tercera  
La Universitat es compromet a la consecució de les actuacions detallades en l'annex, amb una aportació econòmica per part de la conselleria d'Educació, per a l'exercici 2007, de 210.814,00 euros, a càrrec de l'aplicació pressupostària 80.27.50.238.81.0 .   
Quarta  
La justificació del compliment de les activitats a realitzar per la Universitat es durà a terme aportant abans del 26 de desembre de 2007 a la Direcció General d'Universitat i Estudis Superiors la informació i documentació, degudament certificada, si és el cas, que es detalla a continuació:  
- Informe per part de l'òrgan de la Universitat que certifique la iniciació i posada en marxa de la línia d'actuació.  
- Certificat del gasto contret per a cada una de les activitats; detallant el gasto total corresponent a l'actuació i la part d'este finançat a càrrec del present conveni.  
El finançament resultant no podrà superar, en cap cas, l'import del gasto realitzat que es justifique per a cada actuació (s'entén per gasto realitzat les obligacions contretes encara que no hagen sigut efectivament pagades amb anterioritat a la finalització del termini de presentació de la justificació).  
L'aportació econòmica assignada a la Universitat es veurà reduïda proporcionalment en funció de la posada en marxa de les línies d'actuació indicades en la clàusula segona.  
Quinta  
D'acord amb el que establix l'article sèptim de l'Orde ECI/3008/2007, de 12 de setembre, una vegada finalitzades les línies d'actuació que es detallen en l'annex, la Universitat presentarà durant el primer semestre de 2008 a la Direcció General d'Universitat i Estudis Superiors una memòria d'execució de cada activitat, on es reflectiran els resultats generats en cada una d'estes.   
Amb anterioritat al 31 de desembre de 2008, la Direcció General d'Universitat i Estudis Superiors remetrà al Ministeri d'Educació i Ciència la memòria d'execució elaborada per la Universitat, junt amb l'avaluació de les activitats realitzades.   
Sexta  
La Universitat de València-Estudi General declara que coneix i assumix les obligacions que l'article 47 del Text Refós de la Llei de la Hisenda Pública de la Generalitat imposa als beneficiaris de la subvenció.  
Sèptima  
Donat el caràcter d'esta ajuda i que va dirigida a una institució pública com és la Universitat de València-Estudi General, la qual realitza el servici públic de l'educació superior per mitjà de la investigació, la docència i l'estudi, estes subvencions, per la mateixa naturalesa del beneficiari a qui es destina, poden excloure's del principi d'incompatibilitat amb el mercat comú, formulat en l'article 87, no sent per tant obligatòria la seua notificació a la Comissió Europea.  
Octava  
El present conveni mantindrà la seua vigència des de l'1 de gener fins al 31 de desembre de 2007.  
No obstant això, i només a l'efecte del termini establit en l'article sèptim de l'Orde ECI/3008/2007, de 12 de setembre, per la qual s'establixen les bases reguladores de les subvencions per a preparació de les propostes de nous plans d'estudis en el marc de la nova ordenació dels ensenyaments universitaris oficials, la vigència d'este conveni es mantindrà fins al 31 de desembre de 2008.  
I perquè així conste, es firma el present conveni en el lloc i la data de l'encapçalament  
El conseller d'Educació. Alejandro Font de Mora Turon  
El rector de la Universitat de València. Francisco Tomás Vert  
   
Annex  
Línies d'actuació (d'acord amb la que indica la base 5ª de l'Orde de 12 de setembre, del Ministeri d'Educació i Ciència)  
Línia 1   
Localització i anàlisi de referents externs a la universitat que avalen l'adequació de la proposta a criteris nacionals o internacionals per a títols de característiques acadèmiques semblants.  
Pel que fa la futura estructura i organització dels ensenyaments universitaris, es preveu la constitució de les diferents comissions d'elaboració de propostes de títols de grau; a més, es vol generar una estructura orientada a prestar suport al treball d'estos òrgans mitjançant la qual s'articularan les tasques de documentació i busca de referents europeus i nacionals de títols. En tercer lloc, es preveu dissenyar una plataforma electrònica d'accés a esta informació.  
Pressupost  
- Elaboració d'una fitxa de treball o model de base de dades sobre els referents nacionals i internacionals de les titulacions: 500 €  
- Creació de l'estructura de suport a les comissions elaboradores dels títols de grau amb la dotació de personal adequada per a proveir de documentació i dades (convocatoris de 5 becaris de col·laboració): 15.000 €  
- Disseny i implementació d'un sistema integral de recollida i difusió de la informació relativa a esta acció per a la seua utilització per les comissions elaboradores de plans d'estudis: 5.000 €  
Òrgan responsable: Oficina de Convergència Europea  
Línia 2   
Consultes externes per a l'elaboració del pla d'estudis amb professionals, associacions o col·legis professionals, estudiants i altres col·lectius.  
En els llibres blancs figuren consultes amb professionals i diplomats sobre cada un dels títols de grau. A partir de l'anàlisi d'estes dades es pretén generar un instrument que estructure i sistematitze la informació disponible contrastant-la amb el nostre entorn sociocultural i econòmic. En este sentit, es preveu dissenyar un procediment de consulta amb grups d'interés (col·legis professionals, associacions empresarials, etc.) a fi de vincular les necessitats del nostre entorn amb les competències expressades en els estudis de l'ANECA. A cada una de les entitats participants se'ls demanaria un informe sobre els elements que al seu parer han de resultar recollits en la nova titulació i que després es discutiria en sessions de treball amb les diferents comissions elaboradores de plans d'estudi.  
Pressupost  
- Elaboració de fitxes de treball i disseny del procediment de consulta, descripció d'un model propi de consultes externes (establiment del que es necessita conéixer de cada un dels grups participants, etc.): 600 €  
- Sessions de treball amb cada una de les comissions d'elaboració dels nous plans d'estudi (60 sessions, una per cada títol) a les quals es convidaria representants de col·legis professionals, organitzacions empresarials i/o associacions d'estudiants: 42.000 €  
Òrgan responsable: Vicerectorat de Convergència Europea i Qualitat i Consell Social  
Línia 3   
Disseny de sistemes d'avaluació de les competències dels estudiants  
Els nous plans d'estudi giren al voltant del concepte de competències, a partir de les quals caldrà establir els programes formatius, els perfils de les titulacions, la distribució en matèries, la seua seqüenciació, i sobretot, el sistema d'avaluació, tant al llarg dels estudis com en el projecte final de carrera. Es fa necessari establir sistemes d'avaluació de competències per àrees d'afinitat.   
3.1. Una primera acció consistiria en la formació inicial als òrgans directius que lideraran este procés (deganats, presidents de les comissions d'elaboració de plans, etc.) amb la finalitat de dissenyar i adaptar el procediment o sistema d'avaluació de les competències en cada una de les titulacions de la Universitat de València.   
Pressupost:   
- Cursos de formació: 10.000 €  
- Informes de sistemes d'avaluació de competències per cada titulació: 14.000 €  
3.2. Una segona acció consistiria en la formació i disseny en el desenrotllament de competències, metodologies i sistemes d'avaluació que puguen ser desenrotllats específicament a través de les noves tecnologies, amb l'objectiu final d'incloure un percentatge convenient en cada un dels plans d'estudi.   
Pressupost   
- Accions formatives, elaboració d'informe, etc: 2.500 €  
Òrgans responsables: Vicerectorat de Convergència Europea i Qualitat, i Vicerectorat d'Estudis  
Línies 4 i 5   
Disseny de sistemes d'informació prèvia a la matriculació i procediments d'acollida i orientació dels estudiants de nou ingrés per a facilitar la seua incorporació a la universitat i a titulació; disseny de sistemes de reforç i orientació dels estudiants una vegada matriculats  
Avaluació del sistema actual i proposta de millora.   
Pressupost   
- Estudi de diagnòstic i projecte de millora: 18.000 €  
Òrgans responsables: DISE, CADE i Delegació per a la incorporació dels estudiants a la universitat  
Línia 6   
Disseny del sistema propi de la universitat per a transferència i reconeixement de crèdits.  
Elaboració de la normativa pròpia en matèria de transferència i reconeixement de crèdit.  
Pressupost  
- Elaboració d'informes, estudis previs i consultes: 1.000 €  
Òrgan responsable: Vicerectorat d'Estudis   
Línia 7   
Elaboració i anàlisi d'indicadors de graduació, abandó i eficiència de les actuals titulacions amb l'objectiu d'establir valors estimats per als nous plans d'estudis  
Disseny d'una aplicació amb caràcter experimental.  
Pressupost   
- Disseny i implementació: 18.000 €  
Òrgan responsable: Vicerectorat d'Estudis   
Línies 8 i 9   
Disseny de pràctiques externes i de treballs de fi de grau o màster i la seua avaluació  
Creació de nou grups de treball, agrupats atenent el grau d'afinitat de les diferents titulacions i que abordaran conjuntament el disseny de les pràctiques externes i dels treballs de fi de grau i màster, així com la seua avaluació. Al mateix temps, es preveu la creació d'una comissió general de treball que posarà en comú els resultats obtinguts.  
Pressupost   
- Elaboració d'informes: 29.214 €  
Òrgans responsables: Vicerectorat Convergència Europea i Qualitat i Vicerectorat d'Estudis   
Línia 10   
Disseny del sistema de garantia de la qualitat aplicable a la titulació  
La participació de la Universitat de València en el programa AUDIT de l'ANECA preveu el disseny d'un sistema de garantia interna de qualitat en els centres següents: Escola Superior d'Enginyeria, Facultat de Farmàcia i Facultat de Dret. Estos sistemes hauran de ser verificats per l'ANECA en els mesos de gener i febrer de 2008. El treball previst conclourà en un model bàsic i comú per a tots els centres de la Universitat de València, el qual haurà de ser desenrotllat durant els dos pròxims anys en els mencionats centres per a la seua posterior verificació per l'ANECA. La implementació d'estos sistemes de garantia de qualitat exigix el desenrotllament d'una aplicació informàtica que permeta complementar totes i cada una de les evidències per part dels diferents agents universitaris, així com la seua explotació en diferents nivells d'accés. En conseqüència, les accions previstes són les que s'indiquen a continuació:  
Pressupost   
- Disseny aplicació informàtica que suporte electrònicament el SGIC: 40.000 €  
- Formació al PAS i PDI dels tres centres implicats: 6.000 €  
- Elaboració d'informes sobre SGIC: 9.000 €  
Òrgan responsable: Gabinet d'Avaluació i Diagnòstic Educatiu   
Pressupost total : 210.814 €